酬友人
作者：翁卷
朝代：宋

paragraphs: 常憂別時數，每苦歡事疎。
矧茲同心人，契闊三月餘。
昨日携瘦藤，往訪林間廬。
差池不一見，出門恨何如。
今晨蒼童來，贈言委璠璵。
吟翫弗忍釋，絢彩摇襟裾。
子有供世才，胡爲未展舒。
我無資身策，合守貧賤居。
積疴困疲薾，焉得愁悶除。
慇懃荷久要，尚肯念到予。
南枝早梅白，古澗寒流虛。
明當復相尋，行游带琴書。
嚼花飲芳泉，哦詩更躊躇。